Document ID: 32000D0058

KOMISSION PÄÄTÖS,
tehty 11 päivänä tammikuuta 2000,
luvan antamisesta jäsenvaltioille toteuttaa väliaikaisesti lisätoimenpiteitä Bursaphelenchus xylophilus (Steiner et Bührer) Nickle et al. -puuntuhoojan leviämisen estämiseksi Portugalin muilla kuin alueilla, joista tiedetään, ettei niillä esiinny Bursaphelenchus xylophilus (Steiner et Bührer) Nickle et al. -puuntuhoojaa
(tiedoksiannettu numerolla K(1999) 5193)
(2000/58/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvien tai kasvituotteiden haitallisten organismien jäsenvaltioihin kulkeutumisen ja siellä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1), sellaisena kuin se on viimeksi muutettuna komission direktiivillä 1999/53/EY(2), ja erityisesti sen 15 artiklan 3 kohdan,
sekä katsoo seuraavaa:
1) Jos jäsenvaltio arvioi, että Bursaphelenchus xylophilus (Steiner et Bührer) Nickle et al. -puuntuhoojan eli mäntyankeroisen välitön kulkeutumisvaara sen alueelle toisesta jäsenvaltiosta on olemassa, se voi väliaikaisesti toteuttaa tarvittavia lisätoimenpiteitä suojautuakseen kyseiseltä vaaralta.
2) Portugali ilmoitti muille jäsenvaltioille ja komissiolle 25 päivänä kesäkuuta 1999, että muutamat sen alueelta peräisin olevat mäntypuunäytteet oli havaittu Bursaphelenchus xylophilus (Steiner et Bührer) Nickle et al. -puuntuhoojan saastuttamiksi. Portugalin toimittamat täydentävät raportit osoittivat, että useammat mäntypuunäytteet osoittautuivat Bursaphelenchus xylophilus (Steiner et Bührer) Nickle et al. -puuntuhoojan saastuttamiksi.
3) Ruotsi oli edellä mainittujen Portugalilta saatujen tietojen perusteella toteuttanut 29 päivänä syyskuuta 1999 kaikkeen Portugalista lähtevään puuhun eräitä lisätoimenpiteitä, joita ovat muun muassa erityinen lämpökäsittely ja kasvipassin käyttö, varmistaakseen tehokkaamman suojan Bursaphelenchus xylophilus (Steiner et Bührer) Nickle et al. -puuntuhoojan Portugalista kulkeutumista vastaan.
4) Vielä ei ole pystytty tunnistamaan saastuntalähdettä, vaikka pakkausmateriaali näyttäisi olevan todennäköisin lähde, eikä määrittelemään saastumisen laajuutta Portugalissa.
5) Portugalin on tämän vuoksi tarpeen toteuttaa erityistoimenpiteitä. Muiden jäsenvaltioiden saattaa myös olla tarpeen toteuttaa lisätoimenpiteitä suojautuakseen kyseiseltä vaaralta.
6) Edellä mainitut toimenpiteet olisi kohdistettava puutavaran, erillisen kuoren ja isäntäkasvien vientiin Portugalista muihin jäsenvaltioihin. Kyseisiä toimenpiteitä ei ole kuitenkaan tarpeen soveltaa vientiin muihin jäsenvaltioihin niiltä Portugalin alueilta, joista tiedetään, ettei niissä esiinny Bursaphelenchus xylophilus (Steiner et Bührer) Nickle et al. -puuntuhoojaa, eikä sukuun Thuja L.
7) Portugalin on myös tarpeen toteuttaa Bursaphelenchus xylophilus (Steiner et Bührer) Nickle et al. -puuntuhoojan leviämistä koskevia valvontatoimenpiteitä sen hävittämiseksi.
8) Jos käy ilmi, että tässä päätöksessä tarkoitetut kiireelliset toimenpiteet eivät riitä estämään Bursaphelenchus xylophilus (Steiner et Bührer) Nickle et al. -puuntuhoojan kulkeutumista tai että näitä toimenpiteitä ei ole noudatettu, on suunniteltava tiukempia tai vaihtoehtoisia toimenpiteitä.
9) Kiireellisten toimenpiteiden tehokkuutta arvioidaan jatkuvasti vuosien 1999/2000 aikana erityisesti Portugalin muille jäsenvaltioille toimittamien tietojen perusteella. Kyseisen arvioinnin tulosten perusteella harkitaan mahdollisia jatkotoimenpiteitä, joita sovelletaan Portugalista tulevista havupuista (Coniferales), ei kuitenkaan suvusta Thuja L., saadun puutavaran ja erillisen kuoren sekä kasvien Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr., hedelmiä ja siemeniä lukuun ottamatta, tuontiin.
10) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Portugalin on varmistettava tämän päätöksen liitteessä täsmennetyn puutavaran ja erillisen kuoren sekä kasvien Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr., hedelmiä ja siemeniä lukuun ottamatta, osalta 31 päivään joulukuuta 2000 asti, että vähintään liitteessä vahvistettuja edellytyksiä noudatetaan, jos Portugalista peräisin olevaa mainittua puuta, erillistä kuorta ja/tai mainittuja kasveja aiotaan kuljettaa Portugalin muilta aluielta kuin niiltä alueilta, joista tiedetään, ettei niillä esiinny Bursaphelenchus xylophilus (Steinder et Bührer) Nickle et al. -puuntuhoojaa ja jotka on määritelty 4 artiklan säännösten mukaisesti, joko muualle Portugaliin tai muihin jäsenvaltioihin.
Tämän päätöksen liitteessä olevassa a kohdassa esitettyjä vaatimuksia sovelletaan ainoastaan Portugalista 31 päivän tammikuuta 2000 jälkeen lähteviin lähetyksiin.
2 artikla
Muut määräjäsenvaltiot kuin Portugali
- voivat tarkastaa tämän päätöksen liitteessä määritellyn, Portugalista tulevan puutavaran ja erillisen kuoren sekä kasvien Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr., hedelmiä ja siemeniä lukuun ottamatta, alueelleen tulevat lähetykset Bursaphelenchus xylophilus (Steiner et Bührer) Nickle et al. -puuntuhoojan esiintymisen määrittelemiseksi,
- voivat toteuttaa muita aiheellisia toimenpiteitä virallisen valvonnan suorittamiseksi tämän päätöksen liitteessä määritellyn, Portugalista tulevan puutavaran ja erillisen kuoren sekä kasvien Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr., hedelmiä ja siemeniä lukuun ottamatta, alueelleen tulevien lähetysten osalta.
3 artikla
Jäsenvaltioiden on suoritettava Bursaphelenchus xylophilus (Steiner et Bührer) Nickle et al. -puuntuhoojan varalta virallisia tutkimuksia tämän päätöksen liitteessä tarkoitetun, kyseisistä maista peräisin olevan puutavaran, erillisen kuoren sekä kasvien Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ja Tsuga Carr., hedelmiä ja siemeniä lukuun ottamatta, osalta, jotta voitaisiin varmistua niiden olevan vapaita Bursaphelenchus xylophilus (Steiner et Bührer) Nickle et al. -puuntuhoojasta.
Edellä ensimmäisessä kohdassa tarkoitettujen tutkimusten tuloksista on ilmoitettava muille jäsenvaltioille ja komissiolle 15 päivään lokakuuta 2000 mennessä. Ensimmäinen kertomus Portugalissa suoritetun tutkimuksen tuloksista on kuitenkin toimitettava muille jäsenvaltioille ja komissiolle 15 päivään tammikuuta 2000 mennessä.
Direktiivin 77/93/ETY 19 a artiklassa tarkoitetut asiantuntijat voivat valvoa Portugalissa 1 kohdan mukaisesti suoritettua tutkimusta edellä mainitussa direktiivissä säädettyä menettelyä noudattaen.
4 artikla
1. Portugalin on määriteltävä alueet, joista tiedetään ettei niillä esiinny Bursaphelenchus xylophilus (Steiner et Bührer) Nickle et al. -puuntuhoojaa, 3 artiklassa tarkoitettujen, kyseisillä alueilla toteutettujen tutkimusten tulosten perusteella.
2. Komissio laatii luettelon alueista, joista tiedetään ettei niillä esiinny Bursaphelenchus xylophilus (Steiner et Bührer) Nickle et al. -puuntuhoojaa, ja toimittaa kyseisen luettelon pysyvälle kasvinsuojelukomitealle ja jäsenvaltioille.
5 artikla
Jäsenvaltioiden on mukautettava 31 päivään tammikuuta 2000 mennessä toimenpiteitä, joita ne ovat toteuttaneet tarkoituksenaan suojautua Bursaphelenchus xylophilus (Steiner et Bührer) Nickle et al. -puuntuhoojan kulkeutumista ja leviämistä vastaan siten, että ne noudattavat 1 ja 2 artiklan vaatimuksia.
6 artikla
Tätä päätöstä tarkastellaan uudelleen 15 päivään marraskuuta 2000 mennessä.
7 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä tammikuuta 2000.

Labels: 18
16
1
6